কোভিড বিধিতে আরও ছাড়, মঙ্গলবার থেকে খুলছে পার্ক, মিউজিয়াম,আইটি সেক্টর

কলকাতাঃ রাজ্যে ফের শিথিল হচ্ছে করোনা বিধি। সোমবার নবান্নের তরফে এক বিজ্ঞপ্তিতে ছাড়পত্র মিলেছে কোভিড বিধিনিষেধে।আগেই ছাড়পত্র মিলেছিল সুইমিং পুল, স্টেডিয়া্ম, পানশালা, সিনেমা হল বিভিন্ন ক্ষেত্রে। এবার ছাড় দেওয়া হল মিউজিয়াম এবং বিনোদন পার্কগুলিকে। ৫০ শতাংশ দর্শক নিয়ে মঙ্গলবার থেকে খোলা যাবে শহরের সমস্ত পার্ক এবং মিউজিয়াম গুলি। তবে দর্শক প্রবেশের জন্য অবশ্যই মানতে হবে কোভিড প্রটোকল।

আরও পড়ুন রাজ্যে সংক্রমণ কমলেও, মৃতের সংখ্যা বাড়ছে উত্তর ২৪ পরগণায়

এদিন পার্ক এবং মিউজিয়াম এর পাশাপাশি ছাড়পত্র মিলেছে তথ্যপ্রযুক্তি ক্ষেত্রেও।নবান্ন দ্বারা বিজ্ঞপ্তি জারি করে বলা হয়েছে, ১০০ শতাংশ কর্মী নিয়ে বিভিন্ন আইটি সেক্টর গুলি চালু করা যাবে। একইভাবে উৎপাদন শিল্পের ক্ষেত্রে ১০০ শতাংশ কর্মী নিয়েই কাজ করা যাবে বলেই জানানো হয়েছে।  ধীরে ধীরে করোনার গ্রাফ নিম্নমুখী হতেই পুরনো ছন্দে ফিরছে রাজ্য। করোনার বাড়বাড়ন্তের কারণে শিক্ষাপ্রতিষ্ঠান থেকে শুরু করে রেস্তোরাঁ, পার্ক সমস্ত কিছু বন্ধ ছিল এতদিন। কিন্তু সংক্রমণের হার কমায় এবং সুস্থতার মাত্রা বাড়ায় কোভিড বিধিনিষেধে ছাড় মেলেছে বিভিন্ন ক্ষেত্রে।

আরও পড়ুন নাইট কার্ফু, সল্টলেকে টলি অভিনেত্রীর গাড়ি আটকে জরিমানা

গত সপ্তাহেই রাজ্য সরকারের সিদ্ধান্তে নাইট কার্ফু রাত ১১টা থেকে ভোর ৫ টা পর্যন্ত করার সিদ্ধান্ত নেওয়া হয়েছে। যা আগে রাত ৯ টা থেকে ভোর ৫ টা পর্যন্ত ছিল। এই সিদ্ধান্তে সময়সীমা বদলের ফলে রেস্তোরাঁ কিংবা পানশালা রাত সাড়ে দশটা পর্যন্ত খোলা যাবে বলে জানানো হয়েছে। তবে সিনেমা হল কিংবা সুইমিংপুল, স্টেডিয়াম খোলার ক্ষেত্রে ৫০ শতাংশ দর্শক নিয়ে খোলার অনুমতি দিয়েছে সরকার। সরকারি বেসরকারি বিভিন্ন ক্ষেত্রে কোভিড বিধিনিষেধে ছাড় মিললেও এখনও লোকাল ট্রেন চালানোর ক্ষেত্রে সবুজ সংকেত মেলেনি রাজ্য সরকারের তরফে।তবে পরবর্তীতে কি সিদ্ধান্ত নেয় রাজ্য সরকার এ বিষয়ে, সেদিকেই তাকিয়ে রয়েছে রাজ্যবাসী।

আরও পড়ুন  দরজা ভাঙা পুলিশ অফিসারের সঙ্গে দেখা হবেই, লকআপ থেকে বেরিয়েই হুমকি সজল ঘোষের